2007O0009 — RO — 23.09.2011 — 003.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

►B ORIENTARE A BĂNCII CENTRALE EUROPENE din 1 august 2007 privind statistica monetară și statistica privind instituțiile și piețele financiare (reformare) (BCE/2007/9) (2007/830/CE) (JO L 341, 27.12.2007, p.1)

Astfel cum a fost modificat prin:





rectificat prin









▼B

ORIENTARE A BĂNCII CENTRALE EUROPENE

din 1 august 2007

privind statistica monetară și statistica privind instituțiile și piețele financiare (reformare)

(BCE/2007/9)

(2007/830/CE)







CONSILIUL GUVERNATORILOR BĂNCII CENTRALE EUROPENE, având în vedere Statutul Sistemului European al Băncilor Centrale și al Băncii Centrale Europene, în special articolele 5.1, 12.1 și 14.3, având în vedere Regulamentul BCE/2001/13 din 22 noiembrie 2001 privind bilanțul consolidat al sectorului instituțiilor financiare monetare ( 1 ), având în vedere Regulamentul BCE/2003/9 din 12 septembrie 2003 privind aplicarea rezervelor minime obligatorii ( 2 ), având în vedere Regulamentul BCE/2001/18 din 20 decembrie 2001 privind statisticile referitoare la ratele dobânzilor practicate de instituțiile financiare monetare pentru depozitele constituite de gospodării si societăți nefinanciare și creditele acordate acestora ( 3 ). având în vedere Regulamentul BCE/2007/8 privind statisticile referitoare la activele și pasivele fondurilor de investiții ( 4 ), având în vedere Regulamentul Consiliului (CE) nr. 2533/98 din 23 noiembrie 1998 privind colectarea informațiilor statistice de către Banca Centrală Europeană ( 5 ). având în vedere Directiva Consiliului 86/635/CEE din 8 decembrie 1986 privind conturile anuale și conturile consolidate ale băncilor și ale altor instituții financiare ( 6 ), având în vedere Orientarea BCE/2002/10 din 5 decembrie 2002 privind cadrul juridic al procedurilor contabile și al raportării financiare din Sistemul European al Băncilor Centrale ( 7 ), având în vedere anexa A la Regulamentul Consiliului (CE) nr. 2223/96 din 25 iunie 1996 privind sistemul european de conturi naționale și regionale din Comunitate (SEC 95) ( 8 ), Întrucât: (1) Orientarea BCE/2003/2 din 6 februarie 2003 privind anumite cerințe de raportare statistică stabilite de Banca Centrală Europeană și procedurile de raportare de către băncile centrale naționale a informațiilor statistice din domeniul statisticii monetare și bancare a fost modificată în mod semnificativ de mai multe ori. Odată cu noile modificări aduse orientării menționate, aceasta ar trebui reformată în scopul clarității și al transparenței. (2) Pentru elaborarea bilanțului agregat al sectorului instituțiilor financiare monetare (IFM) pentru fiecare țară și pentru zona euro, a bilanțului consolidat al sectorului IFM pentru zona euro și al agregatelor monetare relevante din zona euro, Banca Centrală Europeană (BCE) solicită un bilanț al BCE, bilanțuri de la băncile centrale naționale (BCN) și de la IFM altele decât BCN (denumite în continuare „alte IFM”) din statele membre care au adoptat moneda euro (denumite în continuare „state membre participante”). (3) Regulamentul BCE/2007/8 privind statisticile referitoare la activele și pasivele fondurilor de investiții (FI) (8) stabilește că stocurile de titluri de valoare ale FI cu coduri de identificare accesibile publicului trebuie raportate titlu-cu-titlu în cadrul metodei combinate. BCN trebuie să clasifice și să totalizeze aceste date. (4) O bază de date centralizată funcțională a titlurilor de valoare (Centralised Securities Database – CSDB) sau o bază de date națională compatibilă a titlurilor de valoare este considerată esențială pentru clasificarea statisticilor privind activele și pasivele FI. (5) Datele comparative și specifice fiecărei țări cu privire la statisticile privind plățile și la instrumentele de plată utilizate în statele membre care au adoptat moneda euro sunt esențiale pentru identificarea și monitorizarea evoluțiilor, inclusiv a gradului de integrare a sistemelor lor de plăți, Întrucât: ADOPTĂ PREZENTA ORIENTARE:







Articolul 1

Domeniu de aplicare

1. General

Prezenta orientare stabilește obligațiile BCN de a raporta BCE statisticile în domeniile monetar, al instituțiilor și al piețelor financiare.

2. Scheme de raportare, standarde și date privind transmiterea

BCN raportează elementele menționate la articolele 3-18 în conformitate cu schemele stabilite în anexa III și în conformitate cu standardele de raportare electronică prevăzute în anexa IV la prezenta orientare. Până în luna septembrie a fiecărui an, BCE comunică BCN datele exacte de transmitere sub forma unui calendar de raportare pentru anul următor.

▼M2

3. Cerințe de raportare privind datele anterioare

Numai raportarea stabilită la articolele 3, 6, 7, 10, 11, 14-17 și 18a face obiectul cerințelor de raportare privind datele anterioare.

(a) Fără a aduce atingere prevederilor de la litera (b), următoarele reguli se aplică în cazurile aderării la Uniunea Europeană și/sau al adoptării monedei euro: (i) BCN ale statelor membre care au aderat la UE în mai 2004 raportează BCE datele anterioare care se referă cel puțin la perioada începând cu anul 2004; (ii) BCN ale statelor membre care au aderat la UE înainte de mai 2004, dar care nu au adoptat moneda euro până la data intrării în vigoare a prezentei orientări, raportează BCE datele anterioare care se referă cel puțin la perioada începând cu anul 1999 și la perioada începând cu anul 2003 pentru statisticile IFM privind rata dobânzii (denumite în continuare „statisticile RMD”); (iii) BCN ale statelor membre care au aderat la UE după mai 2004 raportează BCE datele anterioare care se referă cel puțin la cei trei ani precedenți; (iv) în ceea ce privește pozițiile față de statele membre care adoptă moneda euro după intrarea în vigoare a prezentei orientări, BCN ale statelor membre participante raportează BCE datele anterioare referitoare cel puțin la perioada: 1. începând cu anul 1999, dacă statul membru a aderat la UE înainte de mai 2004; sau 2. începând cu anul 2004, dacă statul membru a aderat la UE în mai 2004; sau (3) care se referă la cei trei ani precedenți, dacă statul membru a aderat la UE după mai 2004. Acest principiu se aplică doar statisticilor pentru care datele defalcate în funcție de țara contrapartidei sunt, de asemenea, culese.

(b) Se aplică următoarele reguli: (i) în ceea ce privește fondurile de piață monetară (FPM), transmiterea datelor anterioare către BCE respectă practica de raportare a BCN aplicată în temeiul prezentei orientări până la finalul anului 2008. Fără a aduce atingere articolului 10, BCN care raportau bilanțurile instituțiilor de credit pot transmite în mod voluntar date privind bilanțul FPM pentru perioadele de referință anterioare sfârșitului lunii decembrie 2008; BCN care raportau trimestrial date privind bilanțul FPM în conformitate cu cerințele de raportare restrânse sau care nu raportau date privind bilanțul instituției de credit și nici date privind bilanțul FPM transmit datele istorice privind FPM începând cel puțin cu momentul aderării la zona euro, însă în orice situație nu mai devreme de perioada de referință sfârșitul lunii septembrie 1997, atunci când datele respective sunt disponibile; (ii) în ceea ce privește creditele acordate societăților nefinanciare defalcate în funcție de ramura de activitate conform clasificării statistice a activităților economice în Comunitatea Europeană – NACE Rev.2, datele anterioare, atunci când sunt disponibile, se transmit BCE după cum urmează: (a) BCN transmit datele anterioare începând cu martie 2003; (b) în cazul statelor membre care au aderat la zona euro după această dată, BCN transmit datele anterioare pentru cel puțin doi ani anteriori aderării la zona euro; (iii) pentru alți intermediari financiari (AIF), datele anterioare trimestriale se transmit către BCE începând cu cele pentru prima perioadă de referință disponibilă, începând cel puțin cu datele pentru perioada de referință corespunzătoare trimestrului patru din 1998; (iv) pentru titlurile de valoare, seriile cronologice transmise către BCE încep în decembrie 1989 pentru sumele scadente și în ianuarie 1990 pentru fluxuri; (v) pentru statisticile privind plățile, se raportează datele aferente unei perioade de cinci ani, incluzând anul de referință cel mai recent, cu maxima diligență posibilă.

▼B

Articolul 2

Definiții

În sensul prezentei orientări:

1. termenul „rezident” are același înțeles ca cel definit în articolul 1 din Regulamentul (CE) nr. 2533/98 al Consiliului;

2. termenul „Eurosistem” înseamnă BCN ale statelor membre participante și BCE;

3. termenul „instituție de credit” are același sens cu cel stabilit în secțiunea I.2 din partea 1 din anexa I la Regulamentul BCE/2001/13.

Articolul 3

Statisticile privind posturile din bilanț referitoare la instituțiile financiare monetare

1. Domeniul de aplicare al raportării

▼M2

(a) General

BCN elaborează și raportează două bilanțuri agregate separate, ambele la valoarea brută, în conformitate cu Regulamentul (CE) nr. 25/2009 (BCE/2008/32): un bilanț agregat referitor la subsectorul IFM „banca centrală” și un bilanț agregat referitor la subsectorul „alte IFM”.

BCN extrag informațiile statistice solicitate referitoare la bilanțul propriu privind banca centrală din sistemul de contabilitate al acestora prin intermediul tabelelor de corespondență prevăzute în anexa I. În scopul raportării statistice, BCE extrage date din bilanțul propriu, corespunzătoare datelor extrase de BCN din bilanțurile proprii.

BCN extrag informațiile statistice solicitate referitoare la bilanțul băncii altor IFM prin agregarea datelor privind posturile din bilanț (BSI) culese de la IFM individuale rezidente, exclusiv BCN rezidentă.

Aceste cerințe privesc sumele scadente la sfârșitul lunii și la sfârșitul trimestrului ( 9 ) (stocuri), datele de ajustare privind fluxurile lunare și trimestriale și datele privind securitizările creditelor și alte transferuri de credite.

BCN raportează informații statistice privind posturile din bilanț în conformitate cu partea I din anexa III la prezenta orientare.

▼B

(b) Ajustări de fluxuri

BCN raportează către BCE date pentru seriile lunare și trimestriale de ajustări datorate reclasificărilor și seriile de ajustări din reevaluare, în conformitate cu anexa V la prezenta orientare.

BCE calculează fluxurile ( 10 ) pe baza diferenței dintre soldurile de la sfârșit de lună și apoi prin eliminarea acelor efecte care nu rezultă din tranzacții. Se elimină evoluțiile care nu corespund unor tranzacții prin intermediul unor ajustări ale fluxurilor. Cele trei tipuri de ajustări ale fluxurilor sunt:

— ajustările din reevaluare: acestea reflectă impactul anulărilor sau al reducerilor creditelor și al fluctuațiilor prețului de piață al stocului exigibil de titluri de valoare negociabile deținute, vândute sau emise,

— reclasificări și alte ajustări: acestea cuprind toate schimbările privind stocurile din bilanț care apar datorită: (i) unei schimbări în acoperirea statistică a unităților de observare statistică cu obligații de raportare reprezentate de IFM ( 11 ), (ii) reclasificării activelor și pasivelor, sau (iii) raportării erorilor care au fost corectate în ceea ce privește stocurile doar pentru o perioadă limitată de timp și a efectelor schimbărilor de structură ( 12 ),

— ajustări legate de cursul de schimb: acestea cuprind orice modificare a pozițiilor stoc rezultată din variații ale cursului de schimb care produc efecte asupra activelor și pasivelor exprimate în valută externă. BCE calculează ajustările cursului de schimb utilizând proporțiile valutare derivate din defalcarea activelor și pasivelor în principalele monede disponibile în tabelul 4 din partea 2 din anexa I la Regulamentul BCE/2001/13.

2. Frecvența raportării și termenul limită

BCN și direcția Contabilitate și situații financiare a BCE raportează către BCE datele stoc lunare ale posturilor din bilanț și datele privind ajustările, până la încheierea activității în cea de-a cincisprezecea zi lucrătoare următoare sfârșitului lunii la care se referă datele.

BCN și direcția Contabilitate și situații financiare a BCE raportează către BCE datele stoc trimestriale ale posturilor din bilanț și datele privind ajustările până la încheierea activității în cea de-a douăzeci și opta zi lucrătoare următoare sfârșitului trimestrului la care se referă datele.

3. Politica de revizuire a datelor

Există posibilitatea ca BCN să trebuiască să revizuiască datele referitoare la ultima perioadă precedentă perioadei de referință curente. În plus, pot apărea revizuiri referitoare la datele precedente ultimei perioade anterioare lunii de referință, ca rezultat, de exemplu, al greșelilor, reclasificărilor, procedurilor de raportare îmbunătățite, etc. BCE poate efectua revizuiri obișnuite și excepționale în mod simultan sau poate decide amânarea efectuării revizuirilor excepționale până după perioada realizării lunare a agregatelor monetare.

Politica de revizuire este conformă cu principiile din Ghidul de elaborare a statisticilor monetare și bancare al BCE ( 13 ). În vederea asigurării unui echilibru între calitatea statisticilor monetare și stabilitatea acestora și în vederea favorizării consecvenței dintre statisticile lunare și cele trimestriale, revizuirile excepționale ale datelor lunare sunt prezentate cu ocazia depunerii statisticilor trimestriale.

▼M2

4. Extrapolare

(a) Compunerea categoriei „instituții scutite de obligația de raportare lunară completă”

În cazul în care BCN acordă derogări FPM în conformitate cu articolul 8 alineatul (1) litera (a) din Regulamentul (CE) nr. 25/2009 (BCE/2008/32), BCN se asigură că prin contribuția combinată a acestora la totalul bilanțului național al FPM nu se depășește:

(i) 10 % în fiecare stat membru participant atunci când bilanțul național al FPM reprezintă mai mult de 15 % din totalul bilanțului FPM din zona euro;

(ii) 30 % în toate celelalte state membre participante, cu excepția acelora unde bilanțul național al FPM reprezintă mai puțin de 1 % din totalul bilanțului FPM din zona euro, caz în care nu se aplică restricții specifice în încadrarea FPM în categoria „instituții scutite de obligația de raportare lunară completă”.

(b) Standarde minime pentru extrapolare

În cazul în care BCN acordă derogări IFM în conformitate cu articolul 8 alineatul (1) litera (a) și/sau litera (d) din Regulamentul (CE) nr. 25/2009 (BCE/2008/32), BCN extrapolează până la o acoperire de 100 % pentru aceste IFM în elaborarea datelor lunare și trimestriale privind bilanțul IFM raportate către BCE. BCN pot alege procedura pentru extrapolarea până la o acoperire de 100 %, cu condiția ca aceasta să îndeplinească următoarele standarde minime:

(i) în cazul datelor lipsă cu privire la defalcare, estimările se fac prin aplicarea unor coeficienți pe baza unui subset de unități de observare statistică efective cu obligații de raportare considerate a fi mai reprezentative în cadrul categoriei „instituții scutite de obligația de raportare lunară completă” după cum urmează: — BCN ale statelor membre a căror contribuție la bilanțul agregat al IFM din zona euro este mai mare de 2 % determină acest set astfel încât totalul bilanțului entităților din subset să nu depășească 35 % din bilanțul național agregat al IFM. Această cerință nu se aplică atunci când bilanțurile instituțiilor cărora le sunt acordate derogări reprezintă mai puțin de 1 % din bilanțul național al IFM; — BCN ale statele membre a căror contribuție la bilanțul total agregat al IFM din zona euro este mai mică de 2 % sunt încurajate să urmeze același aranjament. Cu toate acestea, în cazul în care costuri semnificative sunt necesare, BCN din aceste state membre pot aplica coeficienți pe baza unităților de observare statistică cu obligații de raportare;

(ii) în aplicarea punctului (i), categoria „instituții scutite de obligația de raportare lunară completă” și subsetul unităților de observare statistică efective cu obligații de raportare pot fi subdivizate în grupuri diferite corespunzătoare tipului instituției (adică, FPM sau instituții de credit);

(iii) când contribuția FPM care raportează numai totalul activelor lor depășește o singură dată pe an 30 % din totalul bilanțului FPM în oricare stat membru, BCN extrapolează datele raportate de FPM și instituții de credit separat, după cum urmează: — în cazul în care există acoperire suficientă din partea FPM care sunt instituții supuse cerințelor complete de raportare, bilanțul agregat al acestora se utilizează ca bază pentru extrapolare, — în cazul în care acoperirea din partea FPM care sunt instituții supuse cerințelor complete de raportare nu este suficientă sau când nu există FPM care sunt instituții supuse cerințelor complete de raportare, BCN estimează, cel puțin o dată pe an, un bilanț pentru sectorul FPM din surse de date alternative și îl utilizează ca bază pentru extrapolare;

(iv) în cazul în care datele cu privire la defalcare sunt disponibile, însă este necesar un termen mai lung pentru a fi furnizate sau sunt disponibile cu frecvență mai scăzută, datele raportate se reportează în perioadele care lipsesc, astfel: — prin repetarea datelor, în cazul în care rezultatele s-au dovedit a fi adecvate, sau — prin aplicarea tehnicilor de estimare statistică adecvate pentru a lua în considerare tendințele care rezultă din date sau tiparele sezoniere;

(v) coeficienții sau orice calcul intermediar necesar pentru implementarea standardelor minime pentru extrapolare pot fi extrași din datele obținute de la autoritățile de supraveghere atunci când o conexiune sigură poate fi stabilită între defalcările statistice care urmează să fie extrapolate și astfel de date.

(c) Comunicarea modificărilor semnificative

BCN informează BCE cu privire la orice modificări semnificative în cadrul procedurilor de extrapolare ale acestora.

▼B

5. Reguli contabile și/sau de evaluare

În elaborarea bilanțului băncii centrale, BCN și BCE respectă normele contabile armonizate din Orientarea BCE/2002/10, cu următoarele excepții:

(a) în cazul în care BCN și BCE trebuie, în scopuri contabile, să își reevalueze portofoliul de titluri de valoare mai degrabă lunar decât trimestrial;

(b) pentru posturile din bilanț 9.5 „alte creanțe în cadrul Eurosistemului (net)” și 10.4 „alte pasive în cadrul Eurosistemului (net)”, care se raportează la valoarea brută;

(c) pentru postul din bilanț 14 „conturi de reevaluare”, care se raportează la valoarea brută pentru scopuri contabile și la valoarea netă pentru scopuri statistice;

(d) pentru descreșterile de valoare rezultate din reevaluare, care se raportează în cadrul postului 11 „alte active”.

Normele contabile și/sau de evaluare din Regulamentul BCE/2001/13 se aplică „altor IFM”.

6. Note explicative

BCN prezintă note explicative prin care explică motivele revizuirilor semnificative și ale revizuirilor excepționale.

În plus, BCN transmit BCE note explicative cu privire la ajustările din „reclasificări și alte ajustări” în conformitate cu procedurile prevăzute în partea 2 din anexa V la prezenta orientare.

Articolul 4

Consecvența monitorizării

1. Domeniul de aplicare al raportării

BCN și BCE monitorizează consecvența dintre bilanțul lor agregat de la sfârșitul lunii elaborat în scopuri statistice, astfel cum e raportat în temeiul Regulamentului BCE/2001/13, și posturile lor contabile, astfel cum sunt raportate pentru situația financiară săptămânală a Eurosistemului în temeiul Orientării BCE/2002/10. BCN și BCE urmează procedura stabilită în anexa II la prezenta orientare.

2. Frecvența raportării și termenul limită

BCN și BCE efectuează lunar aceste verificări ale consecvenței. Acestea vor raporta BCE rezultatele acestor verificări înainte de sau împreună cu datele privind posturile din bilanț, până în a cincisprezecea zi lucrătoare următoare sfârșitului perioadei de referință în conformitate cu calendarul anual stabilit de către BCE și comunicat BCN până la sfârșitul lunii septembrie a fiecărui an. În perioadele de raportare în care datele din bilanțul lor agregat de sfârșit de lună din Eurosistem stabilit în scopuri statistice și posturile lor contabile astfel cum sunt raportate pentru situația financiară săptămânală din Eurosistem nu coincid, BCN pot compara datele statistice cu bilanțul zilnic întocmit pentru ultima zi lucrătoare a lunii. În calitate de instituție care își elaborează propriul bilanț, BCE urmează aceeași procedură.

3. Note explicative

BCN și BCE trimit departamentului Statistici monetare și ale instituțiilor și piețelor financiare note explicative pentru orice neconcordanțe identificate: note explicative complete și note explicative simplificate. O notă explicativă completă este elaborată doar o dată pe an până la o dată stabilită de BCE și va cuprinde informațiile stabilite în partea 3 din anexa II la prezenta orientare. Pentru celelalte luni, vor elabora doar note explicative simplificate în conformitate cu modelul prevăzut în partea 2 din anexa II la prezenta orientare. Toate BCN și BCE vor trimite notele explicative complete în același timp.

▼M3

Articolul 5

Statistica privind moneda electronică

(a) Cerințe de raportare statistică lunară sau trimestrială privind moneda electronică emisă de IFM cărora nu li s-a acordat o derogare în temeiul articolului 8 alineatul (1) din Regulamentul (CE) nr. 25/2009 (BCE/2008/32)

1. Domeniul de aplicare al raportării

În cooperare cu BCN, BCE identifică și înregistrează anual datele legate de sistemele de monedă electronică în UE, disponibilitatea informațiilor statistice referitoare la aceste sisteme, precum și metodele de elaborare a statisticilor respective. BCN raportează informațiile statistice privind moneda electronică emisă de toate IFM cărora nu li s-a acordat o derogare în temeiul articolului 8 alineatul (1) din Regulamentul (CE) nr. 25/2009 (BCE/2008/32), în conformitate cu lista de posturi prevăzută în tabelul 1 din partea 2 din anexa III la prezenta orientare.

2. Frecvența raportării și termenul limită

Datele lunare sau trimestriale sunt trimise BCE cel puțin de două ori pe an, până în ultima zi lucrătoare din luna aprilie (date privind perioada până la sfârșitul lunii martie) și din luna octombrie (date privind perioada până la sfârșitul lunii septembrie). În funcție de disponibilitatea acestor date la BCN, pot fi efectuate transmiteri de date mai frecvente, cu o frecvență lunară sau trimestrială, până în ultima zi lucrătoare a lunii următoare sfârșitului perioadei de referință. În absența datelor, BCN utilizează estimări sau date provizorii, acolo unde este posibil.

(b) Cerințe de raportare statistică anuală privind moneda electronică emisă de toate instituțiile emitente de monedă electronică care nu sunt instituții de credit sau de IFM mici cărora li s-a acordat o derogare în temeiul articolului 8 alineatul (1) din Regulamentul (CE) nr. 25/2009 (BCE/2008/32)

1. Domeniul de aplicare al raportării

Această raportare se aplică instituțiilor emitente de monedă electronică a căror activitate principală constă în furnizarea de servicii de intermediere financiară sub forma emiterii de monedă electronică, și care, prin urmare, se încadrează în definiția IFM, și instituțiilor emitente de monedă electronică a căror activitate principală nu constă în furnizarea de servicii de intermediere financiară sub forma emiterii de monedă electronică, și care, prin urmare, nu se încadrează în definiția IFM. Această raportare include, de asemenea, raportare din partea IFM mici cărora li s-a acordat o derogare în temeiul articolului 8 alineatul (1) din Regulamentul (CE) nr. 25/2009 (BCE/2008/32), indiferent dacă sunt sau nu sunt instituții de credit.

BCN raportează informațiile statistice în conformitate cu lista de posturi prevăzută în tabelul 2 din partea 2 din anexa III la prezenta orientare. Datele emitenților de monedă electronică care nu se încadrează în definiția IFM și care, astfel, nu fac obiectul cerințelor de raportare statistică periodică privind posturile din bilanț sunt raportate, în măsura în care BCN le pot obține de la autoritățile de supraveghere ale acestora sau din alte surse corespunzătoare.

2. Frecvența raportării și termenul limită

Seriile se raportează anual către BCE, până în ultima zi lucrătoare a lunii următoare sfârșitului perioadei de referință. În absența datelor, BCN utilizează estimări sau date provizorii, acolo unde este posibil.

▼B

Articolul 6

Statistica bilanțului administrației centrale

1. Domeniul de aplicare al raportării

(a) General

BCN raportează informațiile statistice privind depozitele atrase de administrația centrală, adică substitutele apropiate ale depozitelor atrase și deținerile de numerar și titluri de valoare în conformitate cu partea 3 din anexa III la prezenta orientare.

Nu se solicită raportări pe baza cerințelor minime în cazul în care fenomenul nu există sau este irelevant. Postul „bancnote și monede euro deținute de administrația centrală” se raportează ca post pro memoria cu prioritate ridicată. Pot fi transmise estimările obținute pe baza datelor disponibile, precum datele anuale și/sau trimestriale privind conturile financiare ale uniunii monetare (MUFA).

(b) Ajustări de fluxuri

Datele privind ajustările de fluxuri se raportează în conformitate cu articolul 3 alineatul (1) litera b) din prezenta orientare.

2. Frecvența raportării și termenul limită

Seriile sunt raportate lunar și la aceleași termene precum cele menționate în articolul 3 alineatul (2) pentru statisticile lunare privind posturile din bilanț.

Articolul 7

Posturi pro memoria

1. Domeniul de aplicare al raportării

(a) General

În măsura în care datele sunt disponibile, inclusiv pe baza celei mai bune estimări sau în măsura în care activitatea în cauză este semnificativă din punct de vedere monetar, BCN raportează informații statistice suplimentare în conformitate cu lista de posturi pro memoria prevăzută în partea 4 din anexa III la prezenta orientare ca o completare la statisticile privind posturile din bilanț menționate în articolul 3 alineatul (2) și cu aceeași frecvență ca și acestea. În cooperare cu BCN, BCE identifică și înregistrează disponibilitatea informațiilor statistice respective, precum și metodele de compilare a informațiilor respective. Posturile pro memoria cu prioritate ridicată, prezentate ca celule îngroșate, reprezintă informația necesară pentru compilarea agregatelor monetare ale zonei euro și a MUFA.

Sub rezerva acordului dintre BCE și BCN, celulele îngroșate cu o săgeată () pot să nu fie raportate de BCN în cazul în care BCE folosește surse alternative de date.

În ceea ce privește celulele corespunzătoare statelor membre care nu au adoptat moneda euro, din tabelele 3 și 4 din partea 2 din anexa I la Regulamentul BCE/2001/13, în cazul în care cifrele adunate la un nivel mai înalt arată că acestea sunt irelevante, BCN pot decide să nu solicite raportarea completă a acestora. Într-un asemenea caz, BCN evaluează la intervale regulate, și cel puțin o dată pe an, dacă datele referitoare la celulele corespunzătoare statelor membre care nu au adoptat moneda euro sunt relevante, și informează BCE și IFM cu privire la orice modificare a cerințelor de raportare referitoare la celulele menționate. În cazul în care datele referitoare la celulele corespunzătoare statelor membre care nu au adoptat moneda euro sunt irelevante și BCN nu solicită raportarea completă a acestora, ele vor estima datele pe baza informațiilor existente, în conformitate cu metodele stabilite mai jos, și le vor raporta trimestrial ca posturi pro memoria.

(b) Ajustări de fluxuri

Sub rezerva acordului bilateral între BCE și BCN, pot fi raportate date privind fluxurile. Datele privind ajustările de fluxuri se raportează în conformitate cu articolul 3 alineatul (1) litera b) din prezenta orientare.

2. Frecvența raportării și termenul limită

Seriile se raportează lunar pentru posturile din secțiunile 1 și 2 din partea 4 din anexa III la prezenta orientare sau trimestrial pentru posturile din secțiunea 3 din partea 4 din anexa III la prezenta orientare și cu aceleași termene ca și statisticile lunare și trimestriale obligatorii referitoare la bilanțul IFM în conformitate cu Regulamentul BCE/2001/13.

În cazul în care sunt estimate de către BCN și raportate ca posturi pro memoria, datele referitoare la celulele corespunzătoare statelor membre care nu au adoptat moneda euro din tabelele 3 și 4 din partea 2 din anexa I la Regulamentul BCE/2001/13 pot fi raportate către BCE cu o întârziere de o lună de la încheierea activității în a douăzeci și opta zi lucrătoare care urmează sfârșitului trimestrului la care se referă datele respective.

3. Reguli contabile și/sau de evaluare

Posturile pro memoria solicitate în temeiul prezentului articol se raportează cu respectarea acelorași norme contabile și de evaluare aplicabile datelor raportate în conformitate cu Regulamentul BCE/2001/13.

4. Metode de estimare

În ceea ce privește tabelele 3 și 4 din partea 2 din anexa I la Regulamentul BCE/2001/13, în cazul în care nu sunt solicitate de către BCN datele referitoare la celulele corespunzătoare statelor membre care nu au adoptat moneda euro, acestea vor fi estimate în conformitate cu standardele de mai jos.

În cazul în care estimează datele pe baza informațiilor existente, BCN raportează aceste date către BCE sub formă de posturi pro memoria. Cu excepția cazului în care s-a convenit altfel cu BCE, se vor folosi următoarele metode de estimare:

— cifrele trimestriale sunt estimate pe baza datelor raportate de IFM cu o frecvență mai redusă. Datele sunt reportate pentru perioada (perioadele) lipsă, prin repetarea lor sau prin aplicarea unor tehnici statistice adecvate care să reflecte orice tendință a datelor sau orice tipar sezonier;

— cifrele trimestriale sunt estimate pe baza datelor raportate de IFM la un nivel superior de agregare sau pe baza unor defalcări specifice considerate relevante de către BCN,

— cifrele trimestriale sunt estimate pe baza datelor trimestriale culese de la IFM de dimensiuni mari responsabile pentru cel puțin 80 % din activitatea economică desfășurată cu țările care au aderat la UE la 1 mai 2004,

— cifrele trimestriale sunt estimate pe baza unor surse alternative de date, precum Banca pentru Reglementări Internaționale sau datele privind balanța de plăți, după efectuarea oricărei ajustări necesare impuse de diferențele între conceptele și definițiile utilizate de astfel de surse alternative comparativ cu cele folosite în statisticile monetare și bancare, sau

— cifrele trimestriale sunt estimate pe baza datelor privind țările care au aderat la UE la 1 mai 2004, raportate trimestrial de către IFM sub forma unui total unic.

Articolul 8

Statistici privind baza de calcul a rezervelor minime obligatorii

1. Domeniul de aplicare al raportării

Statisticile lunare privind baza de calcul agregată a rezervelor minime obligatorii, defalcată pe tipuri de pasive, se calculează ca stocuri de sfârșit de lună în conformitate cu Regulamentul BCE/2003/9 și cu categoriile stabilite în Regulamentul BCE/2001/13. Datele necesare elaborării acestor statistici în conformitate cu partea 5 din anexa III la prezenta orientare sunt extrase din datele transmise BCN de instituțiile de credit care fac obiectul cerințelor privind rezervele minime obligatorii.

2. Frecvența raportării și termenul limită

Statisticile privind baza de calcul a rezervelor minime obligatorii cuprind șase serii cronologice pentru instituțiile de credit, care se referă la valorile stocurilor de sfârșit de lună care trebuie transmise lunar către BCE, până cel târziu în ziua lucrătoare a BCN care precedă începutul perioadei de aplicare a rezervelor minime obligatorii, prin sistemul de transmitere de date al SEBC. Instituțiile de credit scutite de obligația de raportare lunară completă raportează BCN trimestrial o defalcare limitată. Pentru aceste instituții de credit scutite, pentru cele trei perioade de aplicare a rezervelor minime obligatorii vor fi folosite statistici simplificate privind baza de calcul a rezervelor minime obligatorii. BCN utilizează datele trimestriale privind baza de calcul a rezervelor minime obligatorii furnizate de instituțiile de credit care beneficiază de scutiri pentru cifrele lunare raportate către BCE în cele trei transmiteri de date ulterioare publicării lor.

3. Politica de revizuire a datelor

Revizuirile efectuate de instituțiile raportoare în cazul bazei de calcul a rezervelor minime obligatorii și/sau în cazul cerințelor privind rezervele minime obligatorii și care intervin după începutul perioadei de aplicare nu pot conduce la revizuiri ale statisticilor privind baza de calcul a rezervelor minime obligatorii și privind cerințele referitoare la rezervele minime obligatorii.

Articolul 9

Statisticile privind indicatorii macro

1. Domeniul de aplicare al raportării

BCE monitorizează lunar, utilizând informațiile statistice de sfârșit de lună pe care instituțiile de credit le transmit BCN în conformitate cu Regulamentul BCE/2001/13, acuratețea deducerilor standard curente din baza de calcul a rezervelor minime obligatorii, pe care instituțiile de credit le pot aplica valorilor scadente ale titlurilor lor de creanță emise cu o scadență de până la doi ani. BCN elaborează agregatele solicitate în conformitate cu partea 6 din anexa III la prezenta orientare și le raportează BCE.

2. Frecvența raportării și termenul limită

Cele trei serii cronologice pentru instituțiile de credit, referitoare la valorile stocurilor de sfârșit de lună, sunt transmise lunar către BCE, până cel târziu în ziua lucrătoare a BCN care precedă începutul perioadei de aplicare.

Aceste serii sunt transmise chiar dacă posturile din bilanț corespunzătoare nu se aplică în acel stat membru.

▼M2

Articolul 10

Statisticile privind bilanțul fondurilor de piață monetară

1. Domeniul de aplicare a raportării

(a) General

BCN raportează către BCE date privind posturile din bilanț distincte pentru sectorul FPM în conformitate cu tabelele 1 și 2 din partea 7 din anexa III. Aceste date sunt utilizate de către BCE pentru elaborarea statisticilor privind bilanțul FPM și al instituțiilor de credit. Din moment ce datele privind întregul sector IFM sunt deja raportate în conformitate cu Regulamentul (CE) nr. 25/2009 (BCE/2008/32), cerințele prevăzute de prezentul articol se aplică doar FPM. Deși în unele state membre un număr mic de alte instituții sunt clasificate ca IFM, aceste instituții sunt considerate irelevante din punct de vedere cantitativ.

(b) Ajustări de fluxuri

Datele privind ajustările din reclasificare și reevaluare, așa cum sunt menționate în tabelul 1 din partea 7 din anexa III, se raportează în conformitate cu articolul 3 alineatul (1) litera (b), luând în considerare orice derogări acordate în temeiul articolului 8 alineatul (2) din Regulamentul (CE) nr. 25/2009 (BCE/2008/32). În cazul în care raportarea ajustărilor din reevaluare este supusă derogărilor acordate de BCN FPM în temeiul Regulamentului (CE) nr. 25/2009 (BCE/2008/32), BCN raportează, cu maxima diligență posibilă, date pentru posturi în privința cărora ajustările din reevaluare pot fi importante.

2. Frecvența raportării și termenul limită

Datele se raportează trimestrial, în termen de 28 de zile lucrătoare de la sfârșitul perioadei de referință.

3. Extrapolare

Datele raportate cu privire la bilanțul FPM acoperă 100 % din instituțiile clasificate în acest sector. Atunci când acoperirea efectivă a raportării este mai mică de 100 % ca urmare a aplicării scutirii instituțiilor mici de la obligațiile de raportare completă, BCN trebuie să extrapoleze datele furnizate în conformitate cu articolul 3 alineatul (4) litera (b) pentru a asigura o acoperire de 100 %.

4. Politica de revizuire a datelor

BCN care raportau bilanțurile instituțiilor de credit pentru perioadele anterioare sfârșitului lunii decembrie 2008 transmit revizuirile datelor privind FPM în conformitate cu tabelele 1 și 2 din partea 7 din anexa III. Orice revizuiri ale datelor privind FPM trebuie să fie în conformitate cu datele corespunzătoare de sfârșit de trimestru privind alte FPM.

În situația în care transmiterea datelor noi sau revizuite privind FPM implică modificări ale datelor privind alte IFM pentru perioada de referință corespunzătoare, revizuirile necesare ale datelor privind alte IFM se transmit, de asemenea.

▼B

Articolul 11

Indicatorii financiari structurali

1. Domeniul de aplicare al raportării

(a) General

BCN raportează datele din bilanț referitoare la alți indicatori financiari structurali în conformitate cu partea 8 din anexa III la prezenta orientare.

BCN furnizează date cu privire la cei 18 indicatori prevăzuți în partea 8 din anexa III la prezenta orientare în conformitate cu normele conceptuale și metodologice stabilite în aceasta. Principiile statistice adoptate pentru compilarea statisticilor privind posturile din bilanț sunt respectate, și anume:

(i) datele sunt agregate, și nu consolidate; și

(ii) principiul rezidenței respectă „abordarea țării gazdă”; și

(iii) datele din bilanț sunt raportate la valoarea brută.

(b) Ajustări de fluxuri

Datele privind ajustările de fluxuri se raportează în conformitate cu articolul 3 alineatul (1) litera b) din prezenta orientare.

2. Frecvența raportării și termenul limită

Datele necesare calculării indicatorilor financiari structurali privind instituțiile de credit se raportează până la sfârșitul lunii martie a fiecărui an cu trimitere la anul precedent. Indicatorul „Numărul de angajați ai IC” este furnizat, dacă este posibil, până la sfârșitul lunii mai a fiecărui an cu trimitere la anul precedent.

3. Politica de revizuire a datelor

BCN aplică următoarele principii generale atunci când revizuiesc datele raportate:

(a) în timpul tuturor transmisiilor anuale regulate de date, pe lângă datele privind anul precedent, sunt transmise, dacă e necesar, revizuiri obișnuite ale datelor din anul anterior și revizuiri excepționale; și

(b) revizuiri excepționale care îmbunătățesc în mod considerabil calitatea datelor pot fi transmise pe parcursul anului.

4. Extrapolare

Datele culese acoperă 100 % din instituțiile definite ca instituții de credit în conformitate cu secțiunea I.2 din partea 1 din anexa I la Regulamentul BCE/2001/13. În cazul în care acoperirea reală a raportării este mai mică de 100 % datorită aplicării principiului scutirii instituțiilor de credit mici de la obligațiile de raportare completă, BCN trebuie să extrapoleze datele furnizate, în conformitate cu articolul 3 alineatul (4) din prezenta orientare, pentru a asigura o acoperire de 100 %.

5. Note explicative

BCN raportează BCE orice abatere de la definițiile și normele de mai sus pentru a permite monitorizarea practicilor naționale. BCN transmit note explicative pentru a explica motivele revizuirilor semnificative.

Articolul 12

Date destinate Fondului Monetar Internațional

1. Domeniul de aplicare al raportării

Fără a aduce atingere obligațiilor statutare ale BCN față de Fondul Monetar Internațional (FMI), BCN pot transmite statistici suplimentare privind posturile din bilanțul IFM către FMI prin intermediul BCE în conformitate cu următoarele acorduri tehnice.

2. Frecvența raportării și termenul limită

Posturile din bilanțul IFM în conformitate cu partea 9 din anexa III la prezenta orientare sunt transmise de către BCN către BCE în cadrul transmisiei lunare regulate a datelor privind posturile din bilanț. Transmisiile de date coincid cu raportarea regulată a datelor privind posturile din bilanț către BCE, care se efectuează în cea de-a cincisprezecea zi lucrătoare care urmează sfârșitului lunii la care se referă datele, în conformitate cu articolul 3 alineatul (2) din prezenta orientare. Frecvența și termenele pentru posturile pro memoria cu prioritate ridicată prevăzute în articolul 7 alineatul (2) din prezenta orientare se aplică și seriilor definite aici.

▼M2 —————

▼B

Articolul 14

▼M2

Statisticile privind alți intermediari financiari (cu excepția fondurilor de investiții și a societăților vehicul investițional)

1. Domeniul de aplicare a raportării

(a) General

BCN raportează informațiile statistice privind alți intermediari financiari (AIF) [cu excepția fondurilor de investiții și a societăților vehicul investițional angajate în operațiuni de securitizare (SVI)] în conformitate cu partea 11 din anexa III. Datele se transmit separat pentru următoarele subcategorii de AIF: (i) dealeri de valori mobiliare și de instrumente derivate (DVMID); (ii) societăți financiare care desfășoară activități de creditare (FCL); și (iii) alți AIF.

Datele referitoare la AIF se transmit pe baza datelor disponibile la momentul respectiv la nivel național. În cazul în care datele reale nu sunt disponibile sau nu pot fi prelucrate, sunt furnizate estimări naționale. În cazul în care fenomenul economic subiacent există, dar nu este monitorizat statistic și, prin urmare, nu pot fi furnizate estimări naționale, BCN pot opta fie să nu raporteze seria cronologică, fie să o raporteze ca indisponibilă. Prin urmare, orice serie cronologică neraportată se interpretează ca „date care există dar care nu au fost culese”, iar BCE poate face presupuneri și estimări pentru elaborarea agregatelor zonei euro. Unitățile de observare statistică de referință, cu obligații de raportare includ toate tipurile de AIF rezidente în statele membre participante: instituții localizate pe teritoriu, inclusiv filiale ale societăților mamă localizate în afara teritoriului respectiv, și sucursale rezidente ale instituțiilor care au sediul central în afara teritoriului respectiv.

Se furnizează indicatorii de bază și informațiile suplimentare următoare:

— indicatori de bază care urmează a fi transmiși pentru elaborarea agregatelor zonei euro: toate statele membre participante transmit aceste date detaliate când datele reale sunt disponibile. Atunci când nu sunt disponibile date reale pentru defalcările necesare sau pentru frecvența, termenele sau perioada acoperită convenite, sunt furnizate estimări, dacă este posibil;

— informații suplimentare care urmează a fi transmise ca „posturi pro-memoria”: aceste date sunt transmise de țările pentru care acea informație este disponibilă la momentul respectiv.

(b) Ajustări de fluxuri

Datele privind ajustările de fluxuri pot fi raportate în cazul în care există întreruperi semnificative intervenite în seriile de date referitoare la stocuri sau când au loc reclasificări sau alte ajustări. În special, datele privind ajustările de fluxuri pot fi furnizate în urma reclasificărilor efectuate în contextul punerii în aplicare a sistemului SEC 95.

Ajustările din reclasificare se raportează în conformitate cu articolul 3 alineatul (1) litera (b).

▼B

2. Frecvența raportării și termenul limită

Frecvența raportării către BCE este trimestrială. Statisticile privind AIF sunt transmise BCE cel târziu în ultima zi calendaristică a celei de-a treia luni care urmează după sfârșitul perioadei de referință, sau în ziua lucrătoare precedentă pentru BCN, dacă ultima zi calendaristică a lunii nu este zi lucrătoare pentru BCN. Datele exacte de transmisie sunt comunicate BCN în avans sub forma unui calendar de raportare furnizat de BCE până în luna septembrie a fiecărui an.

3. Politica de revizuire a datelor

Există posibilitatea ca BCN să fie nevoite să revizuiască datele transmise în cursul trimestrului anterior. De asemenea, pot apărea revizuiri ale datelor referitoare la trimestrele anterioare.

Se aplică următoarele principii generale:

(a) cu ocazia tuturor transmisiilor trimestriale regulate de date, pe lângă datele privind ultimul trimestru, pot fi trimise doar revizuiri „obișnuite”, adică revizuiri ale datelor transmise în trimestrul anterior; și

(b) revizuirile excepționale sunt limitate și raportate la o dată diferită de data raportării regulate. Revizuirile istorice minore de rutină ale datelor sunt furnizate doar anual, odată cu transmiterea datelor pentru al patrulea trimestru; și

(c) revizuirile excepționale care îmbunătățesc în mod semnificativ calitatea datelor pot fi transmise în cursul anului în afara ciclurilor regulate de compilare.

4. Norme contabile și/sau de evaluare

Normele contabile respectate de AIF în elaborarea conturilor lor sunt conforme cu actele normative naționale prin care a fost transpusă Directiva 86/635/CEE și orice alte standarde internaționale aplicabile. Fără a aduce atingere practicilor contabile prevalente din statele membre, toate activele și toate pasivele trebuie raportate la valoarea brută în scopuri statistice. Metodele de evaluare sunt indicate în cadrul categoriilor relevante.

5. Note explicative

BCN transmit note explicative BCE în conformitate cu secțiunea 3 din partea 11 din anexa III la prezenta orientare. BCN transmit note explicative pentru revizuirile semnificative.

▼M2 —————

▼B

Articolul 15

Statisticile privind emisiunile de titluri de valoare

1. Domeniul de aplicare al raportării

BCN raportează informațiile statistice care acoperă toate emisiunile de titluri de valoare efectuate de către rezidenții zonei euro în orice monedă, atât pe plan intern, cât și pe plan internațional, în conformitate cu partea 12 din anexa III la prezenta orientare.

2. Frecvența raportării și termenul limită

Raportarea către BCE se efectuează lunar. Statisticile privind emisiunile de titluri de valoare sunt transmise BCE nu mai târziu de cinci săptămâni de la sfârșitul lunilor la care se referă datele raportate. BCE comunică BCN în avans datele exacte de transmitere sub forma unui calendar de raportare.

3. Note explicative

BCN transmit note explicative BCE în conformitate cu secțiunea 3 din partea 12 din anexa III la prezenta orientare.

Articolul 16

Statistici privind ratele dobânzii practicate de IFM

▼M2

1. Domeniul de aplicare a raportării

În scopul elaborării statisticilor RMD, BCN raportează statistici lunare naționale agregate privind sumele scadente și noile operațiuni, în conformitate cu apendicele 1 și 2 la anexa II la Regulamentul (CE) nr. 63/2002 (BCE/2001/18). În plus, BCN raportează informații statistice lunare naționale agregate privind noile operațiuni în conformitate cu partea 12a din anexa III.

În cazul în care se acordă derogarea prevăzută la punctul 61 din anexa II la Regulamentul (CE) nr. 63/2002 (BCE/2001/18), coroborată cu anexa IV la Regulamentul (CE) nr. 63/2002 (BCE/2001/18), BCN transmit posturile în privința cărora derogarea a fost acordată fără valori, indicând că datele nu au fost culese.

▼B

2. Frecvența raportării și termenul limită

Aceste informații statistice sunt raportate în conformitate cu calendarul anual stabilit de BCE și comunicat BCN până la sfârșitul lunii septembrie a fiecărui an.

3. Politica de revizuire a datelor

BCN se pot afla în situația de a fi nevoite să revizuiască valorile lunii de referință precedente. De asemenea, pot interveni revizuiri care rezultă, de exemplu, din erori, reclasificări, proceduri de raportare îmbunătățite etc. aplicate datelor anterioare lunii de referință precedente.

Se aplică următoarele principii generale:

(a) în cazul în care BCN revizuiesc datele pentru perioada anterioară lunii de referință precedente, acestea transmit BCE note explicative; și

(b) de asemenea, BCN transmit note explicative pentru revizuirile semnificative; și

(c) atunci când transmit date revizuite, BCN țin seama de termenele stabilite pentru raportarea obișnuită a statisticilor RMD. Revizuirile excepționale se raportează în afara perioadelor de compilare lunare.

4. Extrapolare

În cazul în care acoperirea reală a raportării RMD este mai mică de 100 % datorită aplicării eșantionării, BCN extrapolează datele noi furnizate referitoare la valoarea contractelor pentru a asigura o acoperire de 100 %.

Articolul 17

Statistici privind plățile

1. Domeniul de aplicare al raportării

BCN raportează informațiile statistice privind plățile în conformitate cu partea 13 din anexa III la prezenta orientare. Acestea cuprind: (i) date privind tranzacțiile și structura plăților, astfel cum sunt prevăzute în tabelele 4-9; și (ii) informații în legătură cu posturile din bilanțul IFM și al instituțiilor de credit și informații structurale privind instituțiile de credit, astfel cum sunt prevăzute în tabelele 1-3.

Datele stocuri se raportează pentru toate posturile din tabelele 1-4 și 7. Toate stocurile se referă la cifrele de sfârșit de perioadă, cu excepția posturilor din tabelul 2 cu mențiunea „media pentru ultima perioadă de aplicare a rezervelor minime obligatorii”. Fluxurile brute se raportează pentru posturile din tabelele 5, 6, 8 și 9, care constau în date privind tranzacțiile de plată.

BCN raportează informațiile istorice pentru toate posturile.

▼M2

2. Frecvența raportării și termenul limită

Seriile se raportează anual către BCE, indiferent de frecvența datelor. Frecvența datelor este anuală pentru toate posturile din tabelele 4-9. Informațiile privind bilanțul IFM din tabelul 1 sunt lunare. Informațiile privind bilanțul instituțiilor de credit cuprinse în tabelele 2 și 3 sunt trimestriale, cu excepția posturilor referitoare la pozițiile privind posturile BCN și ale instituțiilor emitente de monedă electronică, care sunt anuale. Informațiile structurale privind instituțiile de credit cuprinse în tabelul 3 sunt anuale. În cazul în care disponibilitatea datelor este semnificativ limitată, BCN pot transmite pentru tabelele 1-3 un set minim de date pentru a asigura publicarea valabilă și la timp.

Setul minim de date include:

— serii lunare: o observație referitoare la pozițiile de la sfârșitul lunii decembrie;

— serii trimestriale: o observație referitoare la trimestrul al patrulea al anului;

— serii anuale: o observație referitoare la pozițiile de la sfârșitul lunii decembrie.

BCE comunică BCN pentru fiecare an datele exacte pentru transmiterea datelor din etapa de elaborare. BCN pot transmite date reale fie înaintea primei etape de elaborare, cu condiția ca BCE să confirme că este pregătită să primească datele, fie în orice alt moment pe parcursul etapelor de elaborare.

În absența datelor reale, BCN utilizează estimări sau date provizorii dacă este posibil.

3. Politica de revizuire

Furnizorii de date sau BCN pot efectua revizuiri pe baza recalculărilor sau a estimărilor. BCN transmit revizuiri către BCE ca parte a etapelor de elaborare.

4. Note explicative

BCE trimite BCN, în format Word, notele explicative din anul anterior, înainte de începutul etapei de elaborare, acestea urmând a fi completate și/sau corectate și returnate BCE. În aceste note explicative, BCN explică detaliat abaterile de la cerințe, incluzând, dacă este posibil, impactul asupra datelor.

▼B

Articolul 18

Statistici privind activele și pasivele FI

1. Domeniul de aplicare al raportării

(a) General

BCN raportează informații statistice privind activele și pasivele FI în conformitate cu partea 14 din anexa III la prezenta orientare, pentru fiecare dintre următoarele sub-sectoare: fonduri de plasamente în acțiuni, fonduri de plasament în obligațiuni, fonduri mixte, fonduri imobiliare, fondurile de hedging și alte fonduri, adică în funcție de natura investițiilor, fiecare dintre acestea fiind în continuare defalcat în fonduri deschise și fonduri închise, în funcție de tipul FI. În privința FI defalcate după natura investiției, fondurile de fonduri vor fi clasificate în categoria fondurilor în care acestea investesc în principal.

Aceste cerințe privesc stocurile de la sfârșitul lunii și de la sfârșitul trimestrului precum și ajustările de fluxuri lunare și trimestriale ( 14 ).

(b) Ajustări de fluxuri

BCN raportează BCE date separate privind ajustările din reevaluare datorate schimbărilor de preț și de curs de schimb și ajustările din reclasificare, astfel cum este prevăzut în partea 14 din anexa III și în conformitate cu anexa V la prezenta orientare.

Tranzacțiile financiare, și prin urmare ajustările, sunt calculate în conformitate cu SEC 95, făcându-se trimitere la „metoda SEC 95” atunci când este posibil. BCN se pot abate de la SEC 95 datorită practicilor naționale divergente în conformitate cu Regulamentul BCE/2007/8. În cazurile în care sunt disponibile informații stoc titlu-cu-titlu, ajustările din reevaluare pot fi obținute conform unei metode comune din Eurosistem, adică metoda derivării din flux menționată în anexa V la prezenta orientare.

(c) Acțiunile la purtător

În cazul în care datele privind acțiunile la purtător raportate de FI, IFM și/sau AIF alții decât FI în conformitate cu anexa I la Regulamentul BCE/2007/8 sunt incomplete sau nu sunt încă disponibile, BCN furnizează date privind acțiunile la purtător pe baza celei mai bune estimări în conformitate cu defalcarea sectorială și geografică din tabelul 1 din partea 14 din anexa III la prezenta orientare.

(d) Posturi pro memoria

În măsura în care datele sunt disponibile, inclusiv pe baza celei mai bune estimări, BCN raportează lunar informații statistice suplimentare în conformitate cu tabelul 3 din partea 14 din anexa III la prezenta orientare.

2. Frecvența raportării și termenul limită

BCN raportează BCE stocurile lunare ale FI, ajustările lunare din reevaluare și datele lunare privind ajustările din reevaluare până la încheierea activității în cea de-a douăzeci și opta zi lucrătoare care urmează sfârșitului lunii la care se referă datele. Același termen limită se aplică și raportării posturilor pro-memoria.

BCN raportează BCE stocurile trimestriale ale FI, ajustările din reevaluare trimestriale și datele privind ajustările din reevaluare trimestriale până la încheierea activității în cea de-a douăzeci și opta zi lucrătoare următoare sfârșitului trimestrului la care se referă datele.

3. Politica de revizuire a datelor

Următoarele reguli generale se aplică revizuirilor datelor lunare și trimestriale:

(a) revizuirile se efectuează astfel încât să existe o consecvență între datele lunare și cele trimestriale;

(b) pe parcursul perioadelor regulate de compilare, adică din a 28-a zi lucrătoare care urmează sfârșitului lunii/trimestrului de referință până în ziua în care datele sunt retransmise către BCN, BCN pot revizui datele referitoare la trimestrul de referință precedent, datele referitoare la cele două luni dinaintea acestuia, precum și datele referitoare la lunile care urmează trimestrului de referință precedent;

(c) în afara perioadelor regulate de compilare, BCN poate de asemenea revizui datele referitoare la perioadele de referință anterioare celor două luni dinaintea trimestrului de referință precedent, printre altele în caz de greșeli, reclasificări sau proceduri de raportare îmbunătățite.

4. Derogări și extrapolări

Pentru a asigura calitatea statisticilor privind FI din zona euro, în cazul în care BCN acordă derogări pentru cele mai mici FI în conformitate cu articolul 3 alineatul (1) din Regulamentul BCE/2007/8, BCN extrapolează până la o acoperire de 100 % pentru aceste FI în cadrul compilării activelor și pasivelor lunare și trimestriale ale FI raportate către BCE, atât pentru stocuri cât și pentru ajustări din reevaluare.

BCN pot alege procedura pentru extrapolarea până la o acoperire de 100 %, cu condiția să îndeplinească următoarele standarde minime:

(a) pentru datele care lipsesc cu privire la defalcări, se calculează estimări prin aplicarea procentelor bazate pe sub-sectorul fondului de investiții corespondent, de exemplu, dacă un fond deschis de acțiuni intră în categoria instituțiilor scutite de obligația de raportare lunară completă și doar acțiunile/unitățile fondului de investiții emise sunt culese, defalcările care lipsesc sunt obținute prin aplicarea structurii categoriei fondurilor deschise de obligațiuni;

(b) nici un sub-sector al fondurilor de investiții (de exemplu fondurile imobiliare deschise, fondurile imobiliare închise, etc.) nu este exclus complet.

În conformitate cu articolul 3 alineatul (2) din Regulamentul BCE/2007/8, pot fi acordate derogări pentru FI care datorită normelor contabile naționale își evaluează activele cu o frecvență mai redusă decât cea trimestrială. Fără a ține seama de astfel de derogări, datele lunare și trimestriale privind FI raportate de BCN către BCE includ mereu date referitoare la aceste FI.

5. Metoda combinată: derivarea datelor agregate

Atunci când se aplică metoda combinată definită în anexa 1 la Regulamentul BCE/2007/8, BCN obțin activele și pasivele agregate trimestriale ale sub-sectoarelor FI în conformitate cu tabelul 1 din partea 14 din anexa III la prezenta orientare după cum urmează:

(a) pentru titlurile de valoare cu coduri de identificare accesibile publicului, BCN va compila informațiile furnizate titlu-cu-titlu cu informațiile obținute din baza de date centralizată a titlurilor de valoare (CSDB) sau o bază de date națională compatibilă a titlurilor de valoare. Informațiile titlu-cu-titlu compilate sunt folosite pentru evaluarea activelor și pasivelor în euro și pentru a obține defalcările necesare pentru fiecare titlu de valoare al FI. BCN estimează datele lipsă în cazul în care identificatorii titlurilor de valoare nu sunt găsiți în CSDB sau în bazele de date naționale compatibile ale titlurilor de valoare, sau informația necesară pentru compilarea activelor și pasivelor în conformitate cu tabelul 1 din partea 14 din anexa III la prezenta orientare nu este disponibilă în CSDB sau în celelalte baze de date naționale compatibile ale titlurilor de valoare. BCN pot să culeagă, de asemenea, informații titlu-cu-titlu cu privire la titlurile de valoare ce nu au coduri de identificare accesibile publicului prin utilizarea identificatorilor titlurilor de valoare utilizați intern de BCN;

(b) BCN agregă datele privind titlurile de valoare derivate în temeiul literei (a) și le adaugă informațiilor raportate pentru titlurile lipsite de coduri de identificare accesibile publicului pentru a elabora agregate pentru: (i) titlurile de valoare, altele decât acțiunile, defalcate pe scadență, monedă și contraparte; și (ii) acțiunile și alte titluri de participație, defalcate pe instrument și contraparte; și (iii) acțiunile/unitățile FI totale emise;

(c) BCN obțin informațiile statistice solicitate cu privire la activele și pasivele FI prin adăugarea datelor referitoare la titlurile de valoare obținute în temeiul literei (b) și activele și pasivele altele decât titlurile de valoare culese de la FI individuale rezidente;

(d) BCN agregă activele și pasivele tuturor FI rezidente într-un stat membru și care fac parte din același sub-sector.

Cele de mai sus sunt de asemenea aplicabile când BCN culeg lunar datele privind activele și pasivele FI în conformitate cu articolul 6 alineatul (3) din Regulamentul BCE/2007/8.

6. Estimarea datelor lunare

În conformitate cu articolul 6 alineatul (1) litera b) din Regulamentul BCE/2007/8, BCN culeg lunar datele privind acțiunile/unitățile FI emise. Pentru lunile de referință care nu sunt luni de sfârșit de trimestru, BCN estimează datele lunare cu privire la activele și pasivele FI altele decât acțiunile/unitățile emise ale fondurilor de investiții, pe baza datelor lunare și trimestriale culese, cu excepția cazului în care datele sunt culese lunar astfel cum este prevăzut în articolul 6 alineatul (3) din Regulamentul BCE/2007/8.

Atunci când este posibil, BCN fac estimări la nivel de fond individual. Alternativ, o BCN poate face estimări pe un sub-sector al FI sau poate solicita BCE să facă estimările. În acest din urmă caz, BCE poate solicita informații suplimentare precum date titlu-cu-titlu sau fond-cu-fond.

7. Norme contabile și/sau de evaluare

Normele contabile și/sau de evaluare din Regulamentul BCE/2007/8 se aplică și când BCN raportează date privind FI către BCE. Cu toate acestea, pentru posturile care fac obiectul dobânzii acumulate sunt aplicabile următoarele norme:

(a) posturile „titluri altele decât acțiunile” includ dobânda acumulată;

(b) posturile „creanțe din depozite și credite” și „depozite și credite atrase” exclud dobânda acumulată care este înregistrată la alte active/pasive.

8. Note explicative

BCN transmit note explicative pentru a explica motivele revizuirilor semnificative. În plus, BCN transmit BCE note explicative cu privire la ajustările din reclasificare. BCN transmit și note explicative cu privire la revizuirile menționate în articolul 18 alineatul (3) litera c) din prezenta orientare.

9. Raportarea pe grup

În conformitate cu articolul 5 alineatul (3) din Regulamentul BCE/2007/8, BCN pot permite FI să-și raporteze activele și pasivele ca grup, cu condiția ca aceasta să conducă la rezultate similare cu cele ale raportării fond-cu-fond. FI care raportează ca grup fac parte din același sub-sector, de exemplu, fonduri imobiliare închise sau fonduri imobiliare deschise.

▼M2

10. Monitorizarea calității CSDB sau a bazelor de date naționale ale titlurilor de valoare în contextul raportării titlu cu titlu

BCN transmit anual către BCE: (i) indicatori care analizează acoperirea și calitatea setului relevant de titluri de valoare din CSDB în conformitate cu metodologia comunicată distinct acestora; sau (ii) informații relevante necesare pentru calcularea indicatorilor de acoperire și de calitate.

BCN care folosesc bazele de date naționale ale titlurilor de valoare transmit către BCE o dată pe an rezultatele agregate care acoperă un trimestru și cel puțin două subsectoare ale FI semnificative din punct de vedere statistic. Aceste rezultate agregate nu diferă cu mai mult de 5 % de rezultatele care ar fi obținute prin utilizarea CSDB. Această prevedere se aplică în cazul informațiilor care nu sunt raportate de FI.

Informațiile sus-menționate se transmit către BCE până la sfârșitul lunii februarie a fiecărui an, luând ca perioadă de referință datele de la sfârșitul lunii decembrie a anului precedent.

▼M1

Articolul 18a

Statistici privind activele și pasivele SVI

1. Domeniul de aplicare al raportării

BCN compilează și raportează informații statistice agregate separate privind activele și pasivele SVI în conformitate cu partea 15 din anexa III la prezenta orientare. Datele se transmit pentru următoarele trei subcategorii: (i) SVI angajate în operațiuni de securitizare tradițională; (ii) SVI angajate în operațiuni de securitizare sintetică; și (iii) alte SVI.

În sensul statisticilor SVI, securitizarea tradițională se referă la securitizările în cadrul cărora transferul riscului se realizează prin transferul economic către SVI al activelor care sunt securitizate. Acesta se realizează prin transferul proprietății activelor securitizate de la inițiator sau prin subparticipare.

Securitizarea sintetică se referă la securitizările în cadrul cărora transferul riscului se realizează prin utilizarea instrumentelor financiare derivate de acoperire a riscului de credit, a garanțiilor sau a altui mecanism similar.

Aceste cerințe se referă la datele privind soldurile existente la sfârșit de trimestru, tranzacțiile financiare și anulările/reducerile furnizate trimestrial.

BCN pot transmite BCE datele solicitate privind anulările/reducerile cu maxima diligență posibilă.

2. Frecvența raportării și termenul limită

BCN raportează trimestrial către BCE datele privind soldurile SVI, tranzacțiile financiare și anulările/reducerile, până la încheierea activității în cea de-a douăzeci și opta zi lucrătoare următoare sfârșitului de trimestru la care se referă datele.

3. Politica de revizuire a datelor

Următoarele reguli generale se aplică revizuirii datelor trimestriale:

(a) pe parcursul perioadelor regulate de compilare, adică din cea de-a douăzeci și opta zi lucrătoare care urmează sfârșitului trimestrului de referință până în ziua precedentă zilei în care datele sunt retransmise către BCN, BCN pot revizui datele referitoare la trimestrul de referință precedent;

(b) în afara perioadelor regulate de compilare, BCN pot, de asemenea, să revizuiască datele referitoare la perioadele de referință anterioare trimestrului de referință precedent, între altele, în caz de greșeli, reclasificări sau proceduri de raportare îmbunătățite;

(c) atunci când prezintă relevanță, se includ în statisticile SVI, în conformitate cu literele (a) și (b), revizuirile datelor raportate în temeiul Regulamentului (CE) nr. 25/2009 al Băncii Centrale Europene (BCE/2008/32) ( 15 ) în ceea ce privește creditele inițiate și administrate de IFM din zona euro.

4. Metode de raportare

Pentru a îndeplini cerințele de raportare statistică de la care SVI sunt scutite în temeiul articolului 5 alineatul (1) litera (c) din Regulamentul (CE) nr. 24/2009 al Băncii Centrale Europene (BCE/2008/30) ( 16 ), BCN, după ce consultă BCE, hotărăsc asupra abordării corespunzătoare în privința compilării activelor și pasivelor SVI, în funcție de organizarea piețelor aferente și de disponibilitatea în statul membru a altor informații statistice, publice sau de supraveghere relevante.

5. Sursele datelor și standardele privind calitatea datelor

În cazul în care BCN extrag datele privind titlurile de valoare emise de SVI și/sau privind titlurile de valoare deținute de SVI dintr-o CSDB ori dintr-o altă bază de date a titlurilor de valoare și/sau datele privind activele și pasivele SVI din alte surse de date statistice, din surse publice, cum sunt rapoartele anterioare vânzării sau rapoartele investitorilor, ori surse de date de supraveghere, se aplică standardele de calitate a datelor descrise mai jos.

Astfel după cum se menționează în partea 15 din anexa III la prezenta orientare, se face o distincție între seriile ancoră (anchor series), care sunt supuse unor standarde de calitate înalte, în comparație cu datele raportate în mod direct de către SVI în conformitate cu anexa III la Regulamentul (CE) nr. 24/2009 (BCE/2008/30) și care sunt verificabile ulterior (ex-post) așa după cum se subliniază la alineatul (9) și serii non-ancoră (non-anchor series) care pot fi apreciate potrivit unor standarde de calitate mai puțin riguroase ( 17 ).

În cazul în care BCN extrag datele privind activele și pasivele SVI din surse de date de supraveghere, BCN se asigură că aceste surse sunt armonizate de o manieră suficientă, conform cerințelor de raportare ale SVI, cu conceptele și definițiile statistice. Aceeași regulă se aplică datelor care sunt extrase din alte surse de date statistice.

În cazul în care datele nu sunt raportate direct de către SVI în conformitate cu articolul 5 alineatul (1) litera (c) din Regulamentul (CE) nr. 24/2009 (BCE/2008/30), calitatea datelor se monitorizează de către BCN pe baza informațiilor disponibile din declarațiile financiare anuale, astfel cum se subliniază la alineatul (9). În cazul în care verificările încrucișate între datele extrase trimestrial și declarațiile financiare anuale demonstrează că standardele înalte de calitate nu sunt îndeplinite, BCN iau măsurile necesare pentru a se asigura că datele îndeplinesc standardele de calitate impuse, inclusiv posibila colectare directă a datelor în temeiul Regulamentului (CE) nr. 24/2009 (BCE/2008/30).

În cazul în care datele privind soldurile și noile emisiuni de titluri de creanță ale SVI și/sau titlurile de valoare deținute de SVI sunt compilate din CSDB sau dintr-o altă bază de date a titlurilor de valoare, BCN asigură o sferă de acoperire largă a titlurilor de valoare emise de SVI și/sau a titlurilor de valoare deținute de SVI și monitorizează astfel de date periodic astfel cum se prevede la alineatul (10). În cazul în care sfera de acoperire și indicatorii de calitate pentru setul relevant de titluri de valoare din CSDB sau altă bază de date a titlurilor de valoare indică neîndeplinirea standardelor de calitate, BCN iau măsurile necesare pentru îndeplinirea standardelor de calitate impuse, inclusiv posibila colectare directă a datelor în temeiul Regulamentului (CE) nr. 24/2009 (BCE/2008/30).

6. Creditele inițiate și administrate de IFM din zona euro și schimbul transfrontalier de informații

În conformitate cu articolul 5 din Regulamentul (CE) nr. 25/2009 (BCE/2008/32), BCN colectează datele cu privire la creditele achiziționate de SVI care sunt inițiate și administrate de IFM din zona euro și sunt defalcate în funcție de scadență, sector și rezidența debitorilor, astfel după cum se menționează în partea 15 din anexa III la prezenta orientare.

Dacă inițiatorii creditelor securitizate sunt IFM rezidente în aceeași țară ca și SVI, iar aceste IFM naționale continuă să administreze activele securitizate, BCN poate compila această parte a datelor privind portofoliul de credite al SVI, în ceea ce privește soldurile și tranzacțiile financiare, pornind de la datele colectate de la IFM naționale, astfel cum se precizează în articolul 5 din Regulamentul (CE) nr. 25/2009 (BCE/2008/32), în loc să colecteze aceste date direct de la SVI.

Dacă inițiatorii creditelor securitizate sunt IFM rezidente într-un alt stat membru din zona euro, iar aceste IFM continuă să administreze active securitizate, BCN schimbă informațiile colectate de la aceste IFM în conformitate cu articolul 5 din Regulamentul (CE) nr. 25/2009 (BCE/2008/32). Fiecare BCN colectează informațiile în conformitate cu articolul 5 din Regulamentul (CE) nr. 25/2009 (BCE/2008/32) cu privire la creditele inițiate și administrate de IFM naționale și care au fost securitizate la o SVI rezidentă în alt stat membru din zona euro.

În scopul schimbului transfrontalier de informații, fiecare BCN transmite informații către BCE cu privire la creditele inițiate și administrate de IFM naționale în temeiul articolului 5 din Regulamentul (CE) nr. 25/2009 (BCE/2008/32) în conformitate cu partea 15 din anexa III la prezenta orientare.

BCN raportează aceste date către BCE până la sfârșitul celei de-a douăzeci și treia zi lucrătoare următoare sfârșitului trimestrului la care se referă datele.

BCE asigură, în conformitate cu actele juridice aplicabile privind protecția datelor confidențiale, modalitățile tehnice pentru realizarea schimbului transfrontalier de informații. BCE redistribuie datele respectivelor BCN în cea de-a douăzeci și patra zi lucrătoare următoare sfârșitului trimestrului la care se referă datele.

BCN implicate în schimbul de date pentru securitizările existente clarifică orice întrebări existente și chestiuni de coordonare pe o bază bilaterală și, dacă este cazul, schimbă informații relevante. În cazul în care există securitizări noi, BCN relevante pot solicita BCE să acționeze în calitate de coordonator.

7. Derogări și extrapolări

În cazul în care BCN compilează date privind activele și pasivele SVI direct de la SVI și dacă este relevant, pe baza datelor raportate de IFM în temeiul Regulamentului (CE) nr. 25/2009 (BCE/2008/32) și dacă BCN acordă derogări SVI în conformitate cu articolul 5 alineatul (1) litera (b) din Regulamentul (CE) nr. 24/2009 (BCE/2008/30), BCN extind sfera de acoperire până la 100 % pentru toate SVI atunci când compilează date privind activele și pasivele trimestriale ale SVI raportate către BCE pentru solduri, tranzacții financiare și anulări/reduceri.

În cazul în care BCN compilează date privind activele și pasivele SVI din alte surse statistice, publice și/sau de supraveghere, acestea pot efectua compilarea pe baza unui eșantion de SVI, atât timp cât aceste SVI reprezintă cel puțin 95 % din totalul soldurilor activelor SVI în calitate de unitate de observare statistică de referință cu obligații de raportare dintr-un stat membru relevant, astfel cum este reprezentat în lista SVI. BCN extind sfera de acoperire până la 100 % atunci când compilează datele trimestriale privind activele și pasivele SVI raportate trimestrial BCE pentru solduri, tranzacții financiare și anulări/reduceri.

8. Note explicative

BCN transmit BCE note explicative prin care prezintă motivele revizuirilor semnificative, precum și ale oricăror alte revizuiri făcute conform articolului 18a alineatul (3) litera (b) din prezenta orientare.

9. Monitorizarea calității datelor care nu sunt raportate direct de SVI sau IFM

BCN verifică calitatea datelor trimestriale care nu sunt raportate direct de SVI sau IFM în conformitate cu articolul 5 alineatul (3) din Regulamentul (CE) nr. 24/2009 (BCE/2008/30), pe baza informațiilor disponibile din declarațiile financiare anuale.

Rezultatul verificărilor calității se transmite BCE până la sfârșitul lunii septembrie a fiecărui an sau la cea mai apropiată dată imediat următoare în conformitate cu practicile juridice naționale aplicabile în statul membru de rezidență a SVI.

10. Monitorizarea calității CSDB sau a altei baze de date a titlurilor de valoare în contextul titlurilor de valoare emise de SVI

În cazul în care CSDB sau o altă bază de date a titlurilor de valoare este folosită ca sursă de date pentru statisticile SVI în conformitate cu alineatul (5), BCN transmit anual BCE indicatori privind sfera de acoperire și calitatea setului relevant de titluri de valoare din CSDB sau cealaltă bază de date a titlurilor de valoare în conformitate cu metodologia care urmează să fie comunicată separat BCN.

Informațiile sus-menționate se transmit BCE până la sfârșitul lunii februarie a fiecărui an, luând ca perioadă de referință datele de la sfârșitul lunii decembrie a anului precedent.

▼M2

Articolul 18b

Statistici privind creditele acordate de IFM societăților nefinanciare în funcție de ramura de activitate

1. Domeniul de aplicare a raportării

BCN raportează BCE, atunci când sunt disponibile, date privind creditele acordate de IFM societăților nefinanciare naționale și privind creditele acordate de IFM societăților nefinanciare ale altor state membre participante, defalcate în funcție de ramura de activitate potrivit clasificării statistice a activităților economice în Comunitatea Europeană – NACE Rev.2, în conformitate cu partea 16 din anexa III.

2. Frecvența raportării și termenul limită

BCN raportează datele către BCE cu o frecvență bianuală, până la sfârșitul lunii martie și sfârșitul lunii septembrie având în vedere cele două trimestre precedente.

3. Politica de revizuire a datelor

BCN raportează revizuirile în conformitate cu următoarele principii:

(a) în plus față de fiecare transmitere de date obișnuită, revizuirile perioadelor de referință anterioare se transmit atunci când este necesar; și

(b) revizuirile excepționale care îmbunătățesc în mod semnificativ calitatea datelor pot fi transmise de îndată ce sunt disponibile.

4. Note explicative

BCN raportează către BCE orice modificări semnificative în cuprinsul definițiilor naționale și clasificărilor utilizate și transmit note explicative arătând motivele pentru revizuirile semnificative, atunci când este cazul. În plus, BCN furnizează informații cu privire la reclasificările majore din sectorul IFM și, dacă sunt disponibile, cu privire la reclasificările majore ale societăților nefinanciare în cadrul defalcărilor NACE Rev.2 transmise.

▼B

Articolul 19

Lista IFM stabilită în scopuri statistice

▼M2

1. Domeniul de aplicare a raportării

Variabilele culese pentru stabilirea și menținerea listei IFM întocmite în scopuri statistice, prevăzută la articolul 3 din Regulamentul (CE) nr. 25/2009 (BCE/2008/32), sunt specificate în partea 1 din anexa VI.

BCN raportează actualizări ale variabilelor specificate în partea 1 din anexa VI, fie atunci când intervin schimbări în sectorul IFM, fie atunci când se produc schimbări în atributele IFM existente. Se produc schimbări în sectorul IFM atunci când o instituție intră în sectorul IFM (de exemplu, în cazul înființării unei IFM ca urmare a unei fuziuni, în cazul înființării unor noi entități juridice ca urmare a divizării unei IFM existente, în cazul înființării unei noi IFM sau în cazul schimbării statutului unei instituții care anterior nu era IFM astfel încât aceasta devine IFM) ori atunci când o IFM existentă iese din sectorul IFM (de exemplu, în cazul implicării unei IFM într-o fuziune, al achiziționării unei IFM de către o altă instituție, al divizării unei IFM în entități juridice distincte, al schimbării statutului unei IFM astfel încât aceasta devine o instituție care nu este IFM sau al lichidării unei IFM).

În cazul în care se raportează o nouă instituție sau o instituție care urmează să fie modificată, BCN completează toate variabilele obligatorii. În cazul în care se raportează o instituție care iese din sectorul IFM și care nu ia parte la o fuziune, BCN raportează cel puțin informațiile următoare: tipul cererii, adică de radiere, și codul de identificare al IFM, adică variabila „mfi_id”.

BCN nu atribuie codurile de identificare IFM ale IFM radiate unor IFM noi. În cazul în care o astfel de măsură nu poate fi evitată, BCN transmit concomitent către BCE o explicație scrisă (folosind variabila „object_request” de tip „mfi_req_realloc”).

În cazul raportării actualizărilor, BCN pot utiliza setul lor de caractere naționale, cu condiția să utilizeze alfabetul latin. BCN utilizează Unicode pentru a afișa corect toate seturile de caractere speciale atunci când primesc informații de la BCE prin intermediul Sistemului de schimb de date Register of Institutions and Assets Database (RIAD, baza de date cu privire la registrul instituțiilor și activelor).

Înainte de transmiterea actualizărilor listei IFM către BCE, BCN efectuează verificările de validare prevăzute în specificațiile privind schimbul de date relevante.

▼B

2. Frecvența raportării și termenul limită

BCN transmit BCE, atunci când este posibil, actualizări ale variabilelor menționate în partea 1 din anexa VI la prezenta orientare, imediat ce se produc schimbările în sectorul IFM sau în atributele IFM existente.

Atunci când nu este posibil, BCN transmit o explicație scrisă pentru timpul scurs între producerea evenimentului și raportarea acestuia către BCE.

3. Standarde de transmitere

BCN transmit actualizări în format XML, prin intermediul Sistemului de schimb de date RIAD, în conformitate cu documentul intitulat „Specificații privind schimbul pentru Sistemul de schimb de date RIAD”. În cazul în care Sistemul de schimb de date RIAD nu funcționează, actualizările se transmit în format XML, prin intermediul contului Cebamail N13. În cazul în care sistemul Cebamail nu este funcțional pentru transferul fișierelor cu actualizări sau corecturi referitoare la IFM, BCN transferă aceste fișiere prin e-mail, în format XML, la următoarea adresă: birs@ecb.int.

Când se folosesc proceduri de introducere manuală a datelor, BCN instituie un set corespunzător de controale, pentru a minimiza erorile de operare și pentru a asigura acuratețea și consecvența actualizărilor IFM raportate prin intermediul Sistemului de schimb de date RIAD.

4. Confirmarea recepționării și semnalarea erorilor

La primirea actualizărilor, BCE efectuează imediat verificările de validare din secțiunile 1-11 din partea 2 din anexa VI la prezenta orientare.

BCE transmite imediat BCN următoarele: (i) o confirmare a recepționării care conține informații sumare privind actualizările IFM care au fost procesate și implementate cu succes în setul de date privind IFM, și/sau (ii) o semnalare a unei erori care conține informații detaliate privind actualizările cu privire la IFM și verificările de validare care au eșuat. În conformitate cu secțiunile 1-11 din partea 2 din anexa VI la prezenta orientare, BCE va implementa, total sau parțial, solicitările de actualizare incomplete, incorecte sau lipsă, sau le va respinge.

La primirea unei confirmări a unei erori, BCN acționează imediat pentru a transmite informațiile corectate. Dacă informațiile corecte depind de actualizări trimise de alte BCN în cursul ultimei luni și astfel nu sunt disponibile pe site-ul BCE, BCN contactează BCE prin intermediul contului Cebamail N13, menționând detaliile specifice ale informațiilor solicitate.

5. Transmiterea listei IFM și a listei privind IFM și instituțiile care fac obiectul rezervelor minime obligatorii

La ora 17:00 ora Europei Centrale (CET), BCE face o copie a tuturor schimbărilor efectuate în lista IFM în fiecare zi lucrătoare BCE și o transmite tuturor BCN. Informațiile transmise conțin detaliile complete privind fiecare din următoarele modificări raportate de BCN: (i) noi IFM; (ii) IFM actualizate; (iii) IFM eliminate; (iv) realocarea de coduri de identificare IFM; (v) schimbarea codurilor de identificare IFM; și (vi) schimbarea codurilor de identificare IFM care implică realocare.

La ora 17:00 CET în fiecare zi lucrătoare pentru BCE, BCE preia o copie a setului de date privind IFM și o publică pe site-ul BCE. Toate înregistrările IFM sunt publicate, indiferent dacă sunt sau nu consecvente cu înregistrările privind contrapărțile eligibile pentru operațiunile de politică monetară (CEPM).

În ultima zi lucrătoare pentru BCE a fiecărei luni calendaristice, la ora 17:00 CET, BCE face o copie a setului de date privind IFM împreună cu o variabilă din setul de date privind CEPM, și anume a variabilei „rezerve” care indică dacă instituțiile de credit rezidente în zona euro fac obiectul rezervelor minime obligatorii sau nu. Această copie nu include înregistrările IFM-CEPM inconsecvente, de exemplu în cazul în care o instituție de credit din zona euro este inclusă în setul de date privind IFM, dar nu și în setul de date privind CEPM, și vice-versa. BCE publică o listă a IFM și a instituțiilor care fac obiectul rezervelor minime obligatorii în ziua următoare realizării copiei. În cazul în care copia este făcută la ora 17:00 CET într-o zi de vineri, BCE publică informația actualizată la ora 12:00 CET sâmbătă.

În același timp cu publicarea pe site-ul său a listei privind IFM și instituțiile care fac obiectul rezervelor minime obligatorii, BCE transmite lista către BCN prin intermediul Sistemului de schimb de date RIAD.

Articolul 20

Lista FI întocmită în scopuri statistice

▼M2

1. Domeniul de aplicare a raportării

Variabilele culese în vederea elaborării și actualizării listei FI întocmite în scopuri statistice, prevăzută la articolul 4 din Regulamentul (CE) nr. 958/2007 (BCE/2007/8), sunt specificate în anexa VII.

BCN raportează actualizări ale variabilelor specificate în partea 1 din anexa VII, fie când au loc schimbări în sectorul FI, fie când se produc schimbări în atributele FI existente. Au loc schimbări în sectorul FI atunci când o instituție intră în sectorul FI sau când un FI existent iese din sectorul FI.

BCN realizează actualizările prin compararea listei lor naționale a FI de la sfârșitul a două trimestre succesive, adică acestea nu iau în considerare modificările care au loc în cursul trimestrului.

În cazul în care raportează o nouă instituție sau o modificare privind o instituție, BCN completează toate variabilele obligatorii.

În cazul în care raportează o instituție care iese din sectorul FI, BCN raportează cel puțin următoarele informații: tipul cererii, adică de radiere, și codul de identificare al FI, adică variabila „if_id”.

O dată pe an, pentru data de referință de 31 decembrie, BCN transmit un fișier XML special destinat raportării valorii nete a activelor (VNA) pentru fiecare FI. Aceasta înseamnă că VNA este transmisă distinct de schimbările altor atribute ale FI. Pentru toate FI, se furnizează următoarele informații: tipul cererii, adică „if_req_nav”, codul unic de identificare al FI, nivelul VNA și data aplicabilă VNA.

Pentru orice dată de referință determinată, informațiile privind orice FI noi sau privind schimbările codurilor de identificare ale FI existente se transmit întâi BCE, înaintea transmiterii informațiilor privind VNA.

Atunci când este posibil, BCN nu realocă noilor FI codurile de identificare ale FI radiate. Atunci când o astfel de măsură nu poate fi evitată, BCN transmit o explicație scrisă către BCE prin intermediul contului Cebamail N13 în același timp cu înregistrarea FI (utilizând variabila „object_request” de tip „if_req_realloc”).

În cazul raportării actualizărilor, BCN pot utiliza setul lor de caractere naționale, cu condiția să utilizeze alfabetul latin. BCN utilizează Unicode pentru a afișa corect toate seturile de caractere speciale atunci când primesc informații de la BCE prin intermediul Sistemului de schimb de date RIAD.

Înainte de transmiterea actualizărilor listei FI către BCE, BCN efectuează verificările de validare prevăzute în specificațiile privind schimbul de date relevante.

▼B

2. Frecvența raportării și termenul limită

BCN transmit BCE actualizări ale variabilelor prevăzute în partea 1 din anexa VII la prezenta orientare, cel puțin trimestrial, în termen de două luni de la data de referință. Cu toate acestea, variabila VNA este actualizată anual pentru toate fondurile de investiții, în termen de maxim două luni de la data de referință de la sfârșitul lunii decembrie.

3. Standarde de transmitere

BCN transmit actualizări prin fișiere în format XML prin intermediul canalului de transmisie ESBC-Net, în conformitate cu îndrumarea oferită în document: „Specificațiile privind schimbul pentru Sistemul de schimb de date RIAD”. BCE procesează apoi datele prin intermediul Sistemului de schimb de date RIAD. În cazul în care ESCB-Net și/sau Sistemul de schimb de date RIAD nu funcționează, actualizările se transmit în format XML, prin intermediul contului Cebamail N13. În cazul în care sistemul Cebamail nu este funcțional pentru transferul fișierelor cu actualizări sau corecturi referitoare la FI, BCN transferă aceste fișiere prin e-mail, în format XML, la următoarea adresă: birs@ecb.int.

Când se folosesc proceduri de introducere manuală a datelor, BCN instituie un set corespunzător de controale, pentru a minimiza erorile de operare și pentru a asigura acuratețea și consecvența actualizărilor privind FI raportate prin intermediul Sistemului de schimb de date RIAD.

4. Confirmarea recepționării și semnalarea erorilor

La primirea actualizărilor, BCE efectuează imediat verificările pentru validare prevăzute în partea 3 din anexa VII la prezenta orientare.

BCE transmite imediat BCN următoarele: (i) o confirmare a recepționării care conține informații concise privind actualizările FI care au fost procesate și implementate cu succes în setul de date privind FI, și/sau (ii) o semnalare a unei erori care conține informații detaliate privind actualizările referitoare la FI și verificările de validare care au eșuat. În conformitate cu partea 3 din anexa VII, BCE implementează, total sau parțial, solicitările de actualizare incomplete, incorecte sau lipsă sau le respinge.

La primirea unei confirmări a unei erori, BCN acționează imediat pentru a transmite informațiile corectate. În cazul în care nu este posibilă acțiunea imediată, BCN au la dispoziție maxim patru zile lucrătoare, de la termenul limită prevăzut pentru raportare, adică până la 17:59 CET în a patra zi lucrătoare, pentru a raporta informațiile corectate.

5. Transmiterea listei fondurilor de investiții

BCE face o copie a setului de date privind FI, excluzând valorile marcate ca fiind confidențiale și variabila „VNA”, la ora 18:00 CET din a patra zi lucrătoare următoare datei de raportare prevăzute pentru transmiterea actualizărilor. Informațiile actualizate se publică la ora 12:00 CET în ziua următoare. În cazul în care copia este făcută la ora 18:00 CET într-o zi de vineri, BCE publică informațiile actualizate la ora 12:00 CET sâmbătă.

BCE nu publică valorile care au fost marcate ca fiind confidențiale.

BCE nu publică VNA pentru fiecare fond de investiții. În schimb, pe baza VNA, BCE stabilește o gamă de clase de mărime și clasa de mărime adecvată pentru fiecare fond de investiții.

În același timp cu publicarea pe site-ul său a listei privind FI, BCE transmit lista către BCN prin intermediul Sistemului de schimb de date RIAD.

▼M1

Articolul 20a

Lista SVI întocmită în scopuri statistice

1. Domeniul de aplicare al raportării

Variabilele culese pentru stabilirea și menținerea listei SVI întocmită în scopuri statistice, prevăzută la articolul 3 din Regulamentul (CE) nr. 24/2009 (BCE/2008/30), sunt specificate în anexa VIII la prezenta orientare.

BCN raportează actualizări ale variabilelor specificate în partea 1 din anexa VIII la prezenta orientare, fie când au loc schimbări în sectorul SVI, de exemplu o instituție intră în sectorul SVI sau o SVI iese din sectorul SVI, fie când se produc schimbări în atributele SVI.

BCN obțin actualizări prin compararea listei lor naționale a SVI de la sfârșitul a două trimestre succesive, adică acestea nu iau în considerare modificările care au loc în cursul trimestrului.

În cazul în care este raportată o nouă instituție sau o instituție care urmează a fi modificată, BCN completează toate variabilele obligatorii.

În cazul în care este raportată o instituție care iese din sectorul SVI, BCN raportează cel puțin următoarele informații: tipul cererii, adică de eliminare, și codul de identificare a SVI, adică variabila „fvc_id”.

Atunci când este posibil, BCN nu realocă noilor SVI sau SVI modificate codurile de identificare SVI ale SVI eliminate.

În cazul raportării actualizărilor, BCN pot utiliza setul lor de caractere naționale, cu condiția să utilizeze alfabetul latin. BCN folosesc Unicode pentru a afișa corect toate seturile de caractere speciale atunci când primesc informații de la BCE prin intermediul Sistemului de schimb de date RIAD.

Înainte de transmiterea actualizărilor către BCE, BCN efectuează verificările de validare prevăzute în partea 2 din anexa VIII la prezenta orientare.

2. Frecvența raportării și termenul limită

BCN transmit BCE actualizări ale variabilelor prevăzute în partea 1 din anexa VIII la prezenta orientare, cel puțin trimestrial, în termen de paisprezece zile lucrătoare de la data de referință.

3. Standarde de transmitere

BCN transmit actualizări prin fișiere în format XML. BCE procesează apoi datele prin intermediul Sistemului de schimb de date RIAD. În cazul în care EXDI și/sau Sistemul de schimb de date RIAD nu funcționează, actualizările se transmit în format XML, prin intermediul contului Cebamail N13. În cazul în care sistemul Cebamail nu este funcțional pentru transferul fișierelor cu actualizări sau corecturi referitoare la SVI, BCN transferă aceste fișiere prin e-mail, în format XML, la următoarea adresă: birs@ecb.europa.eu.

BCN care folosesc proceduri de introducere manuală a datelor, instituie un set corespunzător de controale, pentru a minimiza erorile de operare și pentru a asigura acuratețea și consecvența actualizărilor SVI raportate prin intermediul Sistemului de schimb de date RIAD.

4. Confirmările de primire și de eroare

La primirea actualizărilor, adică a celor mai noi informații disponibile, BCE efectuează imediat verificările de validare conform părții 2 din anexa VIII la prezenta orientare.

BCE transmite imediat BCN următoarele: (i) o confirmare de primire care conține informații concise privind actualizările SVI care au fost procesate și implementate cu succes în setul de date privind SVI al BCE; și/sau (ii) o confirmare de eroare care conține informații detaliate privind actualizările SVI și verificările de validare care au eșuat. În conformitate cu partea 1 din anexa VIII la prezenta orientare, BCE implementează, total sau parțial, o variabilă „object_request” incompletă, incorectă sau lipsă ori o respinge.

La primirea unei confirmări de eroare, BCN acționează imediat pentru a transmite informațiile corectate. În cazul în care nu este posibilă acțiunea imediată, BCN au la dispoziție maxim două zile lucrătoare, adică până la 17:59 ora Europei Centrale (CET) din a doua zi lucrătoare, pentru a raporta informațiile corectate, de la termenul pentru raportare prevăzut la alineatul (2).

5. Transmiterea listei SVI

BCE face o copie a setului de date privind SVI, excluzând valorile marcate ca fiind confidențiale, la ora 18:00 CET din a doua zi lucrătoare următoare termenului pentru raportare prevăzut la alineatul (2). Informațiile actualizate se publică la ora 12:00 CET în ziua următoare.

BCE nu publică valorile care au fost marcate ca fiind confidențiale.

În același timp cu publicarea pe site-ul său a listei SVI, BCE transmite lista către BCN prin intermediul Sistemului de schimb de date RIAD.

▼B

Articolul 21

Verificare

Fără a aduce atingere drepturilor BCE de verificare prevăzute de Regulamentul (CE) nr. 2533/98 și de Regulamentul BCE/2001/13, BCN monitorizează și asigură calitatea și fiabilitatea informațiilor statistice puse la dispoziția BCE.

Articolul 22

Standarde de transmitere

BCN utilizează ESCB-Net furnizat de către SEBC pentru transmiterea electronică a informațiilor statistice solicitate de BCE. Formatul mesajului statistic elaborat pentru acest schimb electronic de informații statistice este formatul standard stabilit de către Comitetul de statistică. Această cerință nu exclude utilizarea oricăror altor mijloace de transmitere a informațiilor statistice ca o soluție de rezervă, cu acordul prealabil al BCE.

Articolul 23

Procedura simplificată de revizuire

Luând în considerare avizul Comitetului de statistică, Comitetul executiv al BCE poate aduce orice modificări tehnice anexelor la prezenta orientare, modificări care nu schimbă cadrul conceptual de bază sau care nu afectează obligațiile de raportare ale agenților raportori din statele membre.

▼M2

Articolul 24

Publicare

BCN nu publică datele naționale care au contribuit la elaborarea agregatelor monetare lunare din zona euro și a contrapartidelor acestora până când BCE nu a publicat aceste agregate. Atunci când BCN publică astfel de date, acestea sunt identice cu datele transmise pentru elaborarea ultimelor agregate din zona euro publicate. În cazul în care BCN reproduc agregatele din zona euro publicate de BCE, reproducerea trebuie să fie fidelă.

▼B

Articolul 25

Abrogare

Orientarea BCE/2003/2 se abrogă.

Articolul 26

Intrare în vigoare

Prezenta orientare întră în vigoare în a treia zi de la data la care Regulamentul BCE/2007/8 intră în vigoare.

Articolul 27

Destinatari

Prezenta orientare se aplică tuturor băncilor centrale ale Eurosistemului.









ANEXA I

TABELE DE CORESPONDENȚĂ

Tabelele de corespondență prezintă legătura detaliată dintre posturile din bilanțurile contabile și posturile care se raportează în scopuri statistice.

În partea stângă din tabelele de corespondență, pentru fiecare celulă din tabelele 1, 2, 3 și 4 din anexa I la Regulamentul BCE/2001/13 se indică numărul, descrierea și detalierea postului; în partea dreaptă a tabelelor de corespondență se indică, pentru fiecare post din bilanțul contabil, numărul postului, descrierea și detalierea impusă. Anumite posturi bilanțiere prevăzute de Regulamentul BCE/2001/13 nu se aplică în cazul bilanțurilor BCE/BCN (posturile respective sunt indicate prin mențiunea „n/a”).







TABEL DE CORESPONDENȚĂ (Date lunare) Tabel de corespondență. Corespondență post cu post PASIVE Stocuri Regulamentul BCE/2001/13 – Anexa I – Tabelul 1 Formatul bilanțului contabil Post Descriere Defalcare Post Descriere Defalcare suplimentară Rezidență Sector Subsector Scadență Rezidență Tip Monedă Sector Subsector Scadență 8 Monedă în circulație 1 Bancnote în circulație 9 Depozite (toate monedele) Teritoriu național IFM 2.1 Obligații de plată exprimate în euro față de instituții de credit din zona euro, legate de operațiuni de politică monetară – conturi curente (inclusiv sistemul rezervelor minime obligatorii) Teritoriu național 2.2 Obligații de plată exprimate în euro față de instituții de credit din zona euro, legate de operațiuni de politică monetară – facilitatea de depozit Teritoriu național 2.3 Obligații de plată exprimate în euro față de instituții de credit din zona euro, legate de operațiuni de politică monetară – depozite la termen Teritoriu național 2.4 Obligații de plată exprimate în euro față de instituții de credit din zona euro, legate de operațiuni de politică monetară – operațiuni de ajustare sub formă de tranzacții reversibile Teritoriu național 2.5 Obligații de plată exprimate în euro față de instituții de credit din zona euro, legate de operațiuni de politică monetară – depozite legate de apeluri în marjă Teritoriu național 3 Alte obligații de plată exprimate în euro față de instituții de credit din zona euro Teritoriu național 5.2 Obligații de plată exprimate în euro față de alți rezidenți ai zonei euro – alte obligații de plată Teritoriu național 7 Obligații de plată exprimate în valută externă față de rezidenți ai zonei euro Teritoriu național 10.1 Obligații de plată intra-Eurosistem – obligații de plată echivalente cu transferul de rezerve în valută externă (doar bilanțul BCE) Teritoriu național 10.2 Obligații de plată intra-Eurosistem – obligații legate de bilete la ordin în contrapartidă cu emisiunile BCE de certificate de creanță (doar bilanțul BCN) Teritoriu național 10.4 Obligații de plată intra-Eurosistem – alte obligații de plată în cadrul Eurosistemului Teritoriu național 12 Alte pasive Teritoriu național Depozite Toate monedele IFM 9 Depozite (toate monedele) Teritoriu național Non-IFM Administrații publice Administrația centrală 5.1 Obligații de plată exprimate în euro față de alți rezidenți ai zonei euro – administrații publice Teritoriu național Non-IFM Administrația centrală 7 Obligații de plată exprimate în valută externă față de rezidenți ai zonei euro Teritoriu național Non-IFM Administrația centrală 12 Alte pasive Teritoriu național Depozite Toate monedele Non-IFM Administrația centrală 9 Depozite (toate monedele) Alte state membre participante IFM 2.1 Obligații de plată exprimate în euro față de instituții de credit din zona euro, legate de operațiuni de politică monetară – conturi curente (inclusiv sistemul rezervelor minime obligatorii) Alte state membre participante 2.2 Obligații de plată exprimate în euro față de instituții de credit din zona euro, legate de operațiuni de politică monetară – facilitatea de depozit Alte state membre participante 2.3 Obligații de plată exprimate în euro față de instituții de credit din zona euro, legate de operațiuni de politică monetară – depozite la termen Alte state membre participante 2.4 Obligații de plată exprimate în euro față de instituții de credit din zona euro, legate de operațiuni de politică monetară – operațiuni de ajustare sub formă de tranzacții reversibile Alte state membre participante 2.5 Obligații de plată exprimate în euro față de instituții de credit din zona euro, legate de operațiuni de politică monetară – depozite legate de apeluri în marjă Alte state membre participante 3 Alte obligații de plată exprimate în euro față de instituții de credit din zona euro Alte state membre participante 5.2 Obligații de plată exprimate în euro față de alți rezidenți ai zonei euro – alte obligații de plată Alte state membre participante 7 Obligații de plată exprimate în valută externă față de rezidenți ai zonei euro Alte state membre participante 10.1 Obligații de plată intra-Eurosistem – obligații de plată echivalente cu transferul de rezerve în valută externă (doar bilanțul BCE) Alte state membre participante 10.2 Obligații de plată intra-Eurosistem – bilete la ordin în contrapartidă cu emisiunile BCE de certificate de creanță (doar bilanțul BCN) Alte state membre participante 10.4 Obligații de plată intra-Eurosistem – alte obligații de plată în cadrul Eurosistemului Alte state membre participante 12 Alte pasive Alte state membre participante Depozite Toate monedele IFM 9 Depozite (toate monedele) Alte state membre participante Non-IFM Administrații publice Administrația centrală 5.1 Obligații de plată exprimate în euro față de alți rezidenți ai zonei euro – administrații publice Alte state membre participante Non-IFM Administrația centrală 7 Obligații de plată exprimate în valută externă față de rezidenți ai zonei euro Alte state membre participante Non-IFM Administrația centrală 12 Alte pasive Alte state membre participan